

VLADA REPUBLIKE HRVATSKE

Zagreb, 3. siječnja 2020.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

|  |  |
| --- | --- |
| **Predlagatelj:** | Ministarstvo za demografiju, obitelj, mlade i socijalnu politiku |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o dopuni Odluke o osnivanju Povjerenstva Vlade Republike Hrvatske za osobe s invaliditetom |

\_\_\_\_\_\_*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*­­­­*\_\_\_\_\_\_*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 24. stavaka 1. i 3. Zakona o Vladi Republike Hrvatske (Narodne novine, broj 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_ godine donijela

**ODLUKU**

**O DOPUNI ODLUKE O OSNIVANJU POVJERENSTVA VLADE REPUBLIKE HRVATSKE ZA OSOBE S INVALIDITETOM**

I.

U Odluci o osnivanju Povjerenstva Vlade Republike Hrvatske za osobe s invaliditetom („Narodne novine“ br. 19/17), u točki VI. u podstavku 39. točka na kraju rečenice briše se te se iza podstavka 39. dodaju podstavci 40. i 41. koji glase:

„ - predstavnik Hrvatskog saveza udruga OSIce

* predstavnik Središnjeg državnog ureda za razvoj digitalnog društva.“.

II.

Ova Odluka stupa na snagu danom donošenja, a objavit će se u Narodnim novinama.

Klasa:

Urbroj:

Zagreb,

Predsjednik

mr. sc. Andrej Plenković

**OBRAZLOŽENJE**

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11, 119/14 i 93/16), Vlada Republike Hrvatske je na sjednici održanoj 2. ožujka 2017. godine donijela Odluku o osnivanju Povjerenstva vlade republike hrvatske za osobe s invaliditetom („Narodne novine“, broj 19/17) ( u daljem tekstu: Odluka). Navedenom Odlukom osnovalo se Povjerenstvo Vlade Republike Hrvatske za osobe s invaliditetom (u daljnjem tekstu: Povjerenstvo) kao savjetodavno i stručno tijelo Vlade Republike Hrvatske. Zadaća je Povjerenstva da Vladi Republike Hrvatske daje prijedloge, mišljenja i stručna obrazloženja iz područja položaja, zaštite i rehabilitacije osoba s invaliditetom i njihovih obitelji, te da provodi aktivnosti usmjerene na njihovu dobrobit.

Povjerenstvo ima tajništvo koje obavlja stručne i administrativne poslove za Povjerenstvo, a poslove tajništva obavlja Ministarstvo za demografiju, obitelj, mlade i socijalnu politiku. Predsjednika, zamjenika predsjednika, članove, tajnika i pomoćnika tajnika Povjerenstva imenuje Vlada Republike Hrvatske na prijedlog Ministarstva za demografiju, obitelj, mlade i socijalnu politiku.

Ministarstvo za demografiju, obitelj, mlade i socijalnu politiku zaprimilo je dopis Vlade Republike Hrvatske KLASA: 022-03/19-05/45, URBROJ: 50302/07-19-2 od 5. travnja 2019. godine kojim se prosljeđuje zamolba Hrvatskog saveza udruga OSIce da se predstavnika navedenog saveza imenuje u Povjerenstvo te je Povjerenstvo na sjednici održanoj 26. rujna 2019. godine jednoglasno usvojilo prijedlog za imenovanje člana ispred Hrvatskog saveza udruga OSIce. Hrvatski savez udruga djece s teškoćama u razvoju, osoba s invaliditetom i njihovih obitelji– skraćenog naziva HSU OSIce djeluje od 26. rujna 2015. godine (upisana u registar udruga 10.11.2015.)

Programska područja koje članice Saveza pokrivaju su izvaninstitucionalni oblik pomoći i podrške djeci s teškoćama u razvoju i osobama s intelektualnim teškoćama i invaliditetom u zajednici, podizanje sustava rehabilitacije, rana intervencija, kupnja i iznajmljivanje ortopedskih pomagala i potrošnog medicinskog materijala, poboljšanje uvjeta kućne njege vitalno ugrožene djece, senzibilizacija zajednice, razvoj socijalnog poduzetništva, zapošljavanje osoba s invaliditetom, osobna asistencija te asistencija i pomoć u obrazovanju.

Ministarstvo za demografiju, obitelj, mlade i socijalnu politiku je zaprimilo dopis Ministarstva državne imovine kojim predlažu imenovanje predstavnika Središnjeg državnog ureda za razvoj digitalnog društva u Povjerenstvo s obzirom da je stupanjem na snagu Zakona o upravljanju državnom imovinom („Narodne novine“ broj 52/18) i Zakona o središnjem registru državne imovine („Narodne novine“ broj 112/18) nadležnost vođenja Središnjeg registra državne imovine u nadležnosti Središnjeg državnog ureda za razvoj digitalnog društva.

Budući da Ministarstvo za demografiju, obitelj, mlade i socijalnu politiku provodi proces transformacije i deinstitucionalizacije domova u sustavu socijalne skrbi čiji je glavni cilj uključivanje osoba s invaliditetom koje su na smještaju u instituciji u život zajednice, a za što je potrebno osiguravanje nekretnina u vlasništvu Republike Hrvatske, nadležnost navedenog tijela je od velike važnosti za rad Ministarstva i uloge Povjerenstva kao savjetodavnog tijela Vlade Republike Hrvatske. U proteklom razdoblju Ministarstvo državne imovine osiguralo je veliki broj nekretnina kako bi ovaj proces bio provediv, a u kojima u zajednici danas žive osobe s invaliditetom. Uključivanje predstavnika Središnjeg državnog ureda za razvoj digitalnog društva važno je i zbog potrebe osiguravanja informacija osobama s invaliditetom na pristupačan način u tijelima državne i javne uprave sukladno Zakonu o pristupačnosti mrežnih stranica i programskih rješenja za pokretne uređaje tijela javnog sektora.

Slijedom navedenoga, izrađen je ovaj prijedlog Odluke o dopuni Odluke o osnivanju Povjerenstva Vlade Republike Hrvatske za osobe s invaliditetom, s ciljem usklađivanja s odredbama gore navedenih zakonskih propisa. Navedenim prijedlogom, dodaju se dva nova člana Povjerenstva, predstavnik Hrvatskog saveza udruga OSIce i predstavnik Središnjeg državnog ureda za razvoj digitalnog društva.

Nakon stupanja na snagu predložene odluke, rješenjem Vlade Republike Hrvatske će se imenovati novi članovi Povjerenstva.

Provedba ove Odluke neće iziskivati osiguranje posebnih i dodatnih financijskih sredstava u Državnom proračunu Republike Hrvatske.